## La directora general de l’IVASS destaca el treball conjunt entre administracions per a millorar l’ocupabilitat de les persones amb discapacitat

*** La directora general de l’Institut Valencià de Servicis Socials, el director general del Centre Especial d’Ocupació i l’alcaldessa de Santa Pola han subscrit un acord per a facilitar l’accés al mercat laboral de les persones amb discapacitat
* El conveni preveu accions d’assessorament, capacitació i intermediació amb el teixit empresarial de la localitat**

La directora general de l’Institut Valencià de Servicis Socials (IVASS), María José Rico, ha remarcat “la importància del treball conjunt entre les diferents administracions i les entitats per a articular accions que milloren l’ocupabilitat de les persones amb discapacitat”.

La directora s’ha expressat així després de la firma del conveni de col·laboració entre l’Institut Valencià de Servicis Socials (IVASS), el Centre Especial d’Ocupació (CEE) SAU i l’Ajuntament de Santa Pola dirigit a promoure la inserció laboral de les persones amb discapacitat d’este municipi.

A l’acte, que s’ha celebrat en el saló de plens del consistori, han assistit la directora general de l’IVASS, María José Rico; el director general del CEE SAU, José Antonio Martínez, i l’alcaldessa de Santa Pola, Loreto Serrano.

Segons ha explicat María José Rico, l’Institut Valencià de Servicis Socials té entre els seus objectius facilitar recursos, orientació i suport a les persones amb discapacitat, fomentant la seua autonomia i inclusió social i laboral. Per això, ha subratllat que “este acord, que subscrivim a quatre anys, suposa avançar en la igualtat d’oportunitats per a estes persones”.

A més, la directora general de l’IVASS ha afegit que, mitjançant este acord, s’avança en la millora de l’atenció a les persones amb discapacitat, “ja que els ajuntaments, com a institució més pròxima a la ciutadania, són els que millor coneixen les seues necessitats”. En este sentit, ha reiterat que “sumarem esforços i compartir recursos, la qual cosa de segur que fomentarà l’augment de l’ocupabilitat de les persones amb discapacitat de Santa Pola”.

**Competències entre les parts**

L’Institut Valencià de Servicis Socials, l’Ajuntament de Santa Pola en el marc de les seues competències en matèria d’ocupació i benestar social, i el Centre Especial d’Ocupació SAU, especialitzat en la integració laboral de persones amb discapacitat en un entorn protegit i adaptat, establiran accions coordinades que afavorisquen l’accés al treball d’estes persones en el teixit empresarial de la localitat.

L’Ajuntament de Santa Pola habilitarà un punt d’informació i atenció a persones amb discapacitat demandants d’ocupació, que les derivarà als servicis de l’IVASS i del CEE SAU segons el perfil i les necessitats d’estes persones.

Per la seua banda, l’Institut Valencià de Servicis Socials prestarà orientació sociolaboral i formació prèvia si es requerix, a més de fer un seguiment dels itineraris d’inserció, a través de l’agència de col·locació de què disposa a Elx i que actua d’intermediària entre les empreses oferents d’ocupació i les persones en risc o situació d’exclusió desocupades.

El Centre Especial d’Ocupació SAU oferirà oportunitats laborals adaptades, gestionarà ofertes de treball i impulsarà la contractació de persones amb discapacitat; a més, podrà sol·licitar candidats segons les seues necessitats.

El conveni, que tindrà una duració de quatre anys, prorrogables per un període addicional de fins a quatre anys, no comporta compromís econòmic entre les parts, ja que cada una d’estes aportarà els mitjans personals i materials disponibles en el marc de les seues competències i capacitats.

Les tres parts s’han compromés a reunir-se almenys semestralment per a avaluar el desenrotllament de les actuacions i intercanviar informació rellevant sempre amb respecte a la normativa de protecció de dades.

**IVASS Alacant**

La directora general de l’IVASS ha recordat que, a més de l’agència de col·locació, l’entitat compta amb un total de 326 places en sis recursos de distinta tipologia en la província d’Alacant. Cinc d’estos se situen a Elx i són per a persones amb discapacitat intel·lectual: la residència Jubalcoy, el Centre de Dia Els Garrofers i tres centres ocupacionals La Tramoia, Altabix i Carrús.

També atén persones amb malaltia mental crònica en el CEEM Mossèn Cirilo d’Alcoi i més de 1.200 persones adultes tutelades per la Generalitat a través del servici de suport i assessorament SAPEMA.

Fecha: 09/05/2025